1Pa q'uisbal-re, wachalal, chi tz'onoj che i Dios pakawi yoj, man we' ca pax ni 'utz laj tzij re i Kajwal; xak cakaj yoj 'utz u c'ulaxic quiqui 'an i que tawic, pacha i xi 'an yix. 2Xak chi tz'onoj che i Dios chi coj u to na chiquiwach i mal laj tak winak chi lic n-ta 'utz cacaj. Queje chi 'ana ile, man n-conojel taj 'o u cubibal qui c'ux che i Kajwal. 3Xui-ri, i Kajwal lic cu 'ano pacha u bim, rumal-i quix u jicba ni yix xak quix u to na chuwach i n-'us taj. 4I yoj, cul ka c'ux che i Kajwal chi yix quix tijin chu 'onquil pacha i ka bim chiwe, xak n-qui mayij tu 'onquil. 5Caka tz'onoj che i Kajwal chi quix u to chu nimarsaxic i c'axnabal i c'ux yix pacha u c'axnabal i Dios chiwe, xak quix u to chu ch'ijic wach tak ca pe piwi, pacha xo'on i Crísto. 6Wachalal, craj i Kajwal caka bij i tzij-i chiwe: chix el cu' i kachalal chi n-cacaj ta que chacunic, xak n-quiqui 'an ta pacha i c'utunic chi ka bim can chiwe. 7Lic iweta'am wach i qui 'an na we quix terej chirij wach i xka 'an yoj; lic xoj chacunic, n-to' ta xka c'ayo are oj 'o wi iwu'. 8'Is xka tojo ronojel wach i xka tijo. Are i xka 'ano, lic xoj chacun chi pa'ij chi cha'ab; lic xka tij ka 'ij che, man n-xkaj ta xka ya jun ekan chikul yix. 9Tupu 'o ke che chi caka tz'onoj ni ka wa chiwe, n-xka tz'onoj taj. Are i xka 'ano, lic xoj chacunic, c'utal-re chiwe wach i 'utz qui 'an ni yix. 10Man are oj 'o wi iwu', xka bij i tzij-i chiwe: Are i n-craj ta ca chacunic, n-ta wa 'uri cu tijo. Queje ile xka bij chiwe. 11Xui-ri, wo'or ka tom rason chi 'o jujun chiwe to' je c'aslic, n-cacaj ta que chacunic; to' que 'e qui mina quib che i n-ta que che. 12Que ka pixbaj 'ut, y caka ya chiquikul chi che chacunok. 'O paka'ab caka bij ile chique rumal i Kajwal Jesucrísto. Che 'oj ique-le pa chac, ch'acbal re qui wa; y jic che 'olok. 13Yix chi ix wachalal, ma ba'crij i c'ux chu 'anic i 'utz. 14We 'o jun n-co'on ta cas che wach i ka tz'ibam bi chuwach i wuj-i, chi cojo retalil pachinok; ile, chi jec'a iwib ru', yabal-re u q'uix ire. 15Xui-ri, mi 'an aj ch'o'oj che iwib ru' ire; are i chi 'ana, chi pixbaj, pacha jun kachalal. 16Quin tz'onoj che i Kajwal cu ya ni uxlambal c'uxij chiwe que'e 'ij sak chiwij, n-ta co'ono wach i qui c'ulmaj. Lic che ire quin tz'onoj wi ile, ire chi u xebal i uxlambal c'uxij. Xak quin tz'onoj che chi ca canaj iwu' yix iwonojel. 17Wo'or, yin chi in a-Páblo, ru' in 'ab yin, quin tz'ibaj i tzij-i, yabal pan rutzil i wach. Queje quin 'an ile che tak in wuj, ni'pa i quin tak bic; queje u tz'ibaxic ile quin 'ano. 18I Kajwal Jesucrísto chu ya ni 'utz piwi yix iwonojel. Amen (queje ile cwaj).
2 TESALONICENSES 3